Πατινιώτικη ανοιχτή τυρόπιτα
Μία από τις πιο σπάνιες, άγνωστες και πρωτότυπες τυρόπιτες της Ελλάδας είναι αυτή η ανοικτή σαν τάρτα τυρόπιτα από την Πάτμο. Δοκιμάστε την!
750 γρ. αλεύρι για όλες τις χρήσεις, 80 γρ. βούτυρο αγελάδας, σε κομμάτια, 100 ml ελαιόλαδο, 1 κουτ. σούπας ζάχαρη, 150 ml γάλα φρέσκο, πλήρες, χλιαρό, 1/2 φακελάκι ξηρή μαγιά, 300 γρ. νωπή μυζήθρα, κατά προτίμηση πατινιώτικη, 300 γρ. πατινιώτικο τουλουμοτύρι (ή άλλο τουλουμοτύρι ή κατσικίσια φέτα), τριμμένο, 200 γρ. καλαθωτό Πάτμου (ή άλλο λευκό σκληρό κατσικίσιο τυρί), τριμμένο, 6-7 αυγά, 1/2 κουτ. σούπας ανθόνερο, φρεσκοτριμμένο πιπέρι, λίγη κανέλα, για το πασπάλισμα
Για τη ζύμη της πατινιώτικης ανοιχτής, τυρόπιτας, σε μεγάλο μπολ ή στον κάδο του μίξερ βάζουμε όλα τα υλικά της ζύμης και τα ζυμώνουμε με το χέρι ή με τον γάντζο, μέχρι να φτιάξουμε μια ζύμη ομοιογενή και λεία. Τη σκεπάζουμε και την αφήνουμε να ξεκουραστεί για 15 λεπτά.Για τη γέμιση της τυρόπιτας, σε ένα μπολ ανακατεύουμε καλά όλα τα υλικά, εκτός από την κανέλα.Για την τυρόπιτα, σε αλευρωμένη επιφάνεια ανοίγουμε τη ζύμη με τον πλάστη σε φύλλο στρογγυλό, με πάχος 1/2 εκ. Το στρώνουμε σε ταψί (ή σε βαθιά ταρτιέρα), διαμέτρου 32 εκ., καλύπτοντας και τα τοιχώματα. Αδειάζουμε εκεί τη γέμιση, την απλώνουμε ομοιόμορφα και πασπαλίζουμε με κανέλα.Ψήνουμε την τυρόπιτα σε φούρνο προθερμασμένο στους 200°C για περίπου 45 λεπτά ή μέχρι να ροδίσει ωραία η ζύμη και η γέμιση να αποκτήσει μια χρυσαφένια κρούστα. Σερβίρουμε τη τυρόπιτα ζεστή ή χλιαρή.
Αλεύρι (ζύμες),Γάλα,Τυρί